Νιλ Μάρεϊ

Βιογραφία

Ο Μάρεϊ γεννήθηκε στις 27 Αυγούστου 1950 στο Εδιμβούργο της Σκωτίας.
Σχημάτισε το πρώτο του συγκρότημα με την ονομασία Slap Happy and the Dum-Dums σε ηλικία δεκαεπτά ετών. Το 1973 εντάχθηκε στους Gilgamesh και την επόμενη χρονιά συμμετείχε στο άλμπουμ Magic Dragon των Hanson. Στη συνέχεια έγινε μέλος των Hammer του Κόζι Πάουελ και το 1975 σχημάτισε τους Colosseum II μαζί με τον Γκάρι Μουρ και τον Ντον Έρεϊ, κυκλοφορώντας μαζί τους το "Strange New Flesh ". Την ίδια χρονιά απολύθηκε από το συγκρότημα και σχημάτισε τους National Health με τον κιμπορντίστα Άλαν Γκόουεν, ηχογραφώντας το ομώνυμο άλμπουμ τους το 1977.
Στα τέλη εκείνης της χρονιάς έγινε μέλος των Whitesnake, κυκλοφορώντας μαζί τους τα "Trouble" και "Lovehunter". Το 1980 γνώρισαν μεγάλη επιτυχία με τα "Ready an' Willing" και "Live...In the Heart of the City", ενώ εμφανίστηκαν στο φεστιβάλ του Ρέντινγκ το 1979 και το 1980, ενώ έπαιξαν σαν δεύτερο όνομα στο "Monsters of Rock" του 1981, μαζί με τους AC/DC.
Το 1982 συμμετείχε στο "Corridors of Power" του Γκάρι Μουρ, όπως και στο "Victims of the Future" την επόμενη χρονιά. Επίσης, σχημάτισε τους Badlands με τους κιθαρίστες Τζέικ Λι και Τζον Σάικς και τον πρώην τραγουδιστή των Uriah Heep, Τζον Σλόμαν, χωρίς να ηχογραφήσουν κάποια επίσημη κυκλοφορία.
Το 1984, περιόδευε συνεχώς στην Ευρώπη με τους Whitesnake, από τους οποίους αποχώρησε ο Τζον Λορντ για να επανενταχθεί στους Deep Purple. Το συγκρότημα περιόδευσε στη Βόρεια Αμερική ανοίγοντας τις εμφανίσεις των Dio και των Quiet Riot, ενώ έπαιξαν και στο φεστιβάλ "Rock in Rio" μαζί με τους Queen και τους Iron Maiden.
Το επόμενο άλμπουμ των Whitesnake με τίτλο "1987" ήταν και το πιο επιτυχημένο τους, αφού έχει πλέον βραβευθεί ως οκταπλά πλατινένιο στις Ηνωμένες Πολιτείες και περιελάμβανε τις μεγάλες επιτυχίες "Here I Go Again", "Is This Love" και "Still of the Night". Μετά τη δημιουργία του δίσκου, ο Μάρεϊ αποχώρησε δουλεύοντας σε άλμπουμ των Phenomena, Fastway και Mona Lisa Overdrive. Ταυτόχρονα, έγινε μέλος των Ιαπώνων Vow Wow ηχογραφώντας μαζί τους τα "V", "Shock Waves", "Revive" και "Helter Skelter", περιοδεύοντας σε Ευρώπη και Ιαπωνία μέχρι το 1989.
Εκείνη τη χρονιά, έγινε μέλος των Black Sabbath αντικαθιστώντας τον Γκίζερ Μπάτλερ και συμμετείχε στην περιοδεία για την προώθηση του δίσκου "Headless Cross", ενώ έπαιξε στο "TYR" του 1990. Το 1992, συμμετείχε στην επαναδημιουργία των Hammer με τον Κόζι Πάουελ και τον Τόνι Μάρτιν, όπως και στους Moody Marsden Band με τον Μπέρνι Μάρσντεν και τον Μίκι Μούντι. Το 1993, ξεκίνησε μία διετής συνεργασία με τον κιθαρίστα των Queen, Μπράιαν Μέι και στα τέλη του 1994 επέστρεψε στους Black Sabbath για το άλμπουμ "Forbidden".
Το 1996 έγινε μέλος των Splinter Group του Πίτερ Γκριν, με τους οποίους ηχογράφησε τα "Peter Green Splinter Group" και "The Robert Johnson Songbook". Το 1998 έπαιξε στο "Another World" του Μπράιαν Μέι μαζί με τον Κόζι Πάουελ και την επόμενη χρονιά έγινε μέλος των Company of Snakes με τους Μάρσντεν, Μούντι και Ρόμπερτ Χαρτ. Οι τελευταίοι κυκλοφόρησαν τα "Here They Go Again" (2001) και "Burst the Bubble" (2002) πριν μετονομαστούν σε M³ κυκλοφορώντας το "Classic 'Snake Live Volume 1".
Το 2001, έγινε μέλος των Γερμανών Empire με τους οποίους έχει κυκλοφορήσει τέσσερις δίσκους, ενώ εντάχθηκε και στους Michael Schenker Group με τους οποίους ηχογράφησε το "In the Midst of Beauty" το 2008.